Orlovačko ezers

Orlovačko ezers (bosniešu: Orlovačko jezero) ir 5,8 hektārus liels ezers Bosnijas un Hercegovinas Serbu Republikas Trebiņes reģionā, Zelengoras kalnienē 1438 metru augstumā virs jūras līmeņa. Gandrīz viss, izņemot pašu rietumgalu, atrodas Sutjeskas nacionālajā parkā un Fočas pašvaldībā, atlikusī daļa ir Kalinovikas pašvaldībā. Iekļauts valsts 10 skaistāko ezeru sarakstā. Gandrīz līdz pašam ezeram no Jelašicas ciema ved viduvējas kvalitātes grantēts ceļš, ko neiesaka mēģināt izbraukt ar šosejām domātiem automobiļiem, gar to ved Via Dinarica pārgājienu Baltā taka. Ezers ir ledāja izcelsmes, izveidojies ieplakā, ko pirms daudziem gadsimtiem izdobis Zelengoras ledājs. To baro tuvējais lielais avots, kā arī nokrišņi un kušanas ūdeņi. Uz austrumiem no ezera paceļas akmeņainās Orlovaca un Orlovačas virsotnes, no kurām ezers ieguvis savu nosaukumu (tulkojumā — Ērgļu ezers), dienvidaustrumos Bregoča virsotne (2014 m), dienvidos Stoga virsotne (1821 m) un ziemeļos Ļeļena virsotne (1765 m), uz kuru ved pārgājienu taka. Pie ezera un tā tiešā tuvumā nav apdzīvotu vietu. Tuvākais ciems ir Jelašica, divdesmit kilometru attālumā Kalinovikas virzienā. Dažus simtus metru pirms ezera atrodas medību namiņš, faktiski — maza viesnīca, ko pārvalda Sutjeskas nacionālais parks. Apkārtējie kalni lielā mērā klāti ar skujkoku mežiem. Ezers ir faktiskais tūrisma centrs Zelengoras kalnienē, jo no viņa iespējams sasniegt citas kalnienes vietas. Apkaimē nodarbojas ar lopkopību, lopu pārdzīšanas takas saietas pie ezera, un tūristi tās izmanto. Līdz ar lopkopjiem un pārgājienu tūristiem takas lieto arī sēņotāji, ogotāji, mednieki, kalnu riteņbraucēji un ārstniecības augu vācēji, bet ziemā kalnu slēpotāji. Ezerā mīt ik gadus papildināmās strauta foreles, zelta karūsas un introducētās varavīksnes foreles, organizēta maksas makšķerēšana. Tūristi bieži peldas ezerā. Vasarā ezers daļēji aizaug ar niedrēm. Orlovačko ezers par daļu no Sutjeskas nacionālā parka kļuva tikai 2012. gadā, lai gan liela daļa Zelengoras kalnienes tika iekļauta aizsardzībā jau 1962. gadā, kad tā tika pasludināts par nacionālo parku. Pēc pusgadsimta tika pamanīta kļūda, ka Orlovačko ezers atrodas ārpus šīm robežām, tāpēc Sutjeskas nacionālais parks tika paplašināts līdz Kalinovikas pašvaldības teritorijai, lai aptvertu ezera galveno daļu. Ezera apkaimē nav mobilo tālruņu uztveršanas zonas (2022. gada dati). Attēli Atsauces Ārējās saites Vikikrātuvē par šo tēmu ir pieejami multivides faili. Skatīt: Orlovačko ezers.